Komisijas 21.12.2017. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.8689 - Rubis Terminal / Phillips 66 Central Europe Inc. / Zeller & Cie) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 18.12.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9149 - Apollo Management, L.P. / Aspen) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (KĀDP) 2018/2054 (2018. gada 21. decembris), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu

text:
                  21.12.2018

                  LV

                  Eiropas Savienības Oficiālais Vēstnesis

                  LI 327/5

         PADOMES LĒMUMS (KĀDP) 2018/2054
         (2018. gada 21. decembris),
         ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2013. gada 22. aprīlī pieņēma Lēmumu 2013/184/KĀDP (1) par ierobežojošiem pasākumiem pret Mjanmu/Birmu.

                     (2)

                     Padome 2018. gada 26. aprīlī pieņēma Lēmumu (KĀDP) 2018/655 (2), ar ko paredz tiesisko regulējumu mērķtiecīgiem ierobežojošiem pasākumiem pret konkrētām fiziskām personām no Mjanmas bruņotajiem spēkiem (Tatmadaw) un robežsargu policijas, kas ir atbildīgas par smagiem cilvēktiesību pārkāpumiem, par šķēršļu likšanu humānās palīdzības sniegšanai tiem civiliedzīvotājiem, kam tā ir vajadzīga, un par šķēršļu likšanu neatkarīgas izmeklēšanas veikšanai par iespējamiem nopietniem cilvēktiesību pārkāpumiem vai aizskārumiem.

                     (3)

                     Padome 2018. gada 25. jūnijā pieņēma Lēmumu (KĀDP) 2018/900 (3), ar kuru iekļāva sarakstā septiņas Mjanmas bruņoto spēku (Tatmadaw) un robežsargu policijas augsta līmeņa amatpersonas par to iesaisti nežēlīgos noziegumos un smagos cilvēktiesību pārkāpumos, kas tika izdarīti pret rohindžu tautības iedzīvotājiem Rakhainas pavalstī, vai par saistību ar tiem.

                     (4)

                     Apvienoto Nāciju Organizācijas Cilvēktiesību padomes neatkarīga starptautiska faktu vākšanas misija 2018. gada 17. septembrī publicēja sīki izstrādātu ziņojumu par Mjanmu, kurā tika secināts, ka smagi cilvēktiesību pārkāpumi un aizskārumi tika izdarīti Kačinas, Rakhainas un Šanas pavalstīs, ko jo īpaši veikuši Mjanmas bruņotie spēki (Tatmadaw) un robežsargu policija, un ka daudzi no minētajiem pārkāpumiem ir uzskatāmi par vissmagākajiem starptautiskajiem noziegumiem.

                     (5)

                     Ņemot vērā faktu vākšanas misijas konstatējumus un atbildību par cilvēktiesību pārkāpumiem, ko izdarījuši Mjanmas bruņoto spēku (Tatmadaw) un robežsargu policijas locekļi, septiņas personas būtu jāiekļauj Lēmuma 2013/184/KĀDP pielikumā izklāstītajā tādu fizisku un juridisku personu, vienību un struktūru sarakstā, uz kurām attiecas ierobežojoši pasākumi.

                     (6)

                     Attiecīgi būtu jāgroza Lēmuma 2013/184/KĀDP pielikums,

               IR PIEŅĒMUSI ŠO LĒMUMU.

            1. pants
            Lēmuma 2013/184/KĀDP pielikumu groza tā, kā izklāstīts šā lēmuma pielikumā.

            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.

            Briselē, 2018. gada 21. decembrī

                  Padomes vārdā –

                  priekšsēdētāja

               J. BOGNER-STRAUSS

            (1)  Padomes Lēmums 2013/184/KĀDP (2013. gada 22. aprīlis) par ierobežojošiem pasākumiem pret Mjanmu/Birmu un ar ko atceļ Lēmumu 2010/232/KĀDP (OV L 111, 23.4.2013., 75. lpp.).

            (2)  Padomes Lēmums (KĀDP) 2018/655 (2018. gada 26. aprīlis), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu (OV L 108, 27.4.2018., 29. lpp.).

            (3)  Padomes Lēmums (KĀDP) 2018/900 (2018. gada 25. jūnijs), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu (OV L 160 I, 25.6.2018., 9. lpp.).

            PIELIKUMS
            Turpmāk minētās personas tiek pievienotas fizisko un juridisko personu, vienību un struktūru sarakstam, kas izklāstīts Lēmuma 2013/184/KĀDP pielikumā.

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “8.

                              Ba Kyaw

                              Ba Kyaw ir personāla seržants Mjanmas bruņoto spēku (Tatmadaw) 564. vieglo kājnieku bataljonā. 2017. gada otrajā pusgadā viņš veica nežēlīgus noziegumus un smagus cilvēktiesību pārkāpumus, tostarp slepkavību, izraidīšanu un spīdzināšanu, pret rohindžu tautības iedzīvotājiem Rakhainas pavalstī. Konkrēti, viņš ir identificēts kā viens no galvenajiem Maung Nu slaktiņa īstenotājiem 2017. gada 27. augustā.

                           21.12.2018.

                           9.

                              Tun Naing

                              Tun Naing ir robežsargu policijas bāzes Taung Bazar komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī, ko robežsargu policija Taung Bazar veica ap 2017. gada 25. augustu, pirms un pēc šī datuma, tostarp piespiedu aizturēšanu, sliktu izturēšanos un spīdzināšanu.

                           21.12.2018.

                           10.

                              Khin Hlaing

                           Dzimšanas datums: 1968. gada 2. maijs

                           Brigādes ģenerālis Khin Hlaing ir Mjanmas bruņoto spēku (Tatmadaw) 99. vieglo kājnieku divīzijas bijušais komandieris un pašreizējais Ziemeļaustrumu pavēlniecības komandieris. Būdams 99. vieglo kājnieku divīzijas komandieris, viņš pārraudzīja militāras operācijas, ko Šanas pavalstī veica 2016. gadā un 2017. gada sākumā. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko 2016. gada otrajā pusgadā pret ciematu iedzīvotājiem, kas pieder pie etniskas minoritātes, Šanas pavalstī veica 99. vieglo kājnieku divīzija. Starp tiem ir nelikumīga nogalināšana, piespiedu aizturēšana un ciematu iznīcināšana.

                           21.12.2018.

                           11.

                              Aung Myo Thu

                           Majors Aung Myo Thu ir Mjanmas bruņoto spēku (Tatmadaw) 33. vieglo kājnieku divīzijas lauka vienības komandieris. Būdams 33. vieglo kājnieku divīzijas lauka vienības komandieris, viņš pārraudzīja militāras operācijas, ko Rakhainas pavalstī veica 2017. gadā. Šajā sakarā viņš ir atbildīgs par nežēlīgiem noziegumiem un smagajiem cilvēktiesību pārkāpumiem, ko 2017. gada otrajā pusgadā pret rohindžu tautības iedzīvotājiem Rakhainas pavalstī veica 33. vieglo kājnieku divīzija. Starp tiem ir nelikumīga nogalināšana, seksuāla vardarbība un piespiedu aizturēšana.

                           21.12.2018.

                           12.

                              Thant Zaw Win

                              Thant Zaw Win ir majors Mjanmas bruņoto spēku (Tatmadaw) 564. vieglo kājnieku bataljonā. Šajā amatā viņš pārraudzīja militāras operācijas, kas tika veiktas Rakhainas pavalstī un ir atbildīgs par nežēlīgiem noziegumiem un smagiem cilvēktiesību pārkāpumiem, ko 564. vieglo kājnieku bataljons veica pret rohindžu tautības iedzīvotājiem Rakhainas pavalstī, jo īpaši Maung Nuko ciematā un ap to 2017. gada 27. augustā. Starp tiem ir nelikumīga nogalināšana, seksuāla vardarbība un sistemātiska rohindžu mājokļu un ēku dedzināšana.

                           21.12.2018.

                           13.

                              Kyaw Chay

                              Kyaw Chay ir kaprālis robežsargu policijā. Iepriekš viņš bija bāzēts Zay Di Pyin un bija robežsargu policijas bāzes Zay Di Pyin komandieris laikposmā ap 2017. gada 25. augustu, kad viņa vadībā robežsargu policija izdarīja virkni cilvēktiesību pārkāpumu. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī minētajā laikposmā. Viņš piedalījās arī smagu cilvēktiesību pārkāpumu izdarīšanā. Starp šiem pārkāpumiem ir slikta izturēšanās pret aizturētajiem un spīdzināšana.

                           21.12.2018.

                           14.

                              Nyi Nyi Swe

                           Ģenerālmajors Nyi Nyi Swe bijušais Mjanmas bruņoto spēku (Tatmadaw) Ziemeļu pavēlniecības komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko no 2016. gada maija līdz 2018. gada aprīlim (līdz viņš tika iecelts par Dienvidrietumu pavēlniecības komandieri) Kačinas pavalstī veica Ziemeļu pavēlniecība, tostarp sliktu izturēšanos pret civiliedzīvotājiem. Viņš ir atbildīgs arī par šķēršļu likšanu humānās palīdzības sniegšanai tiem civiliedzīvotājiem, kam tā ir vajadzīga, Kačinas pavalstī minētajā laikposmā, jo īpaši par pārtikas transporta bloķēšanu.

                           21.12.2018.”


title: Padomes Lēmums (ES) 2019/118 (2019. gada 21. janvāris) par nostāju, kas Eiropas Savienības vārdā jāieņem Tirdzniecības un attīstības komitejā, kura izveidota saskaņā ar Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses, attiecībā uz šķīrējtiesnešu saraksta izveidi

text:
                  28.1.2019

                  LV

                  Eiropas Savienības Oficiālais Vēstnesis

                  L 24/23

         PADOMES LĒMUMS (ES) 2019/118
         (2019. gada 21. janvāris)
         par nostāju, kas Eiropas Savienības vārdā jāieņem Tirdzniecības un attīstības komitejā, kura izveidota saskaņā ar Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses, attiecībā uz šķīrējtiesnešu saraksta izveidi
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Savienība un tās dalībvalstis 2016. gada 10. jūnijā parakstīja Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses (1) (“nolīgums”). To kopš 2016. gada 10. oktobra provizoriski piemēro attiecībām starp Savienību, no vienas puses, un Botsvānu, Lesoto, Namībiju, Svatini un Dienvidāfriku, no otras puses, un kopš 2018. gada 4. februāra – starp Savienību un Mozambiku.

                     (2)

                     Ievērojot nolīguma 94. panta 1. punktu, Tirdzniecības un attīstības komitejai ne vēlāk kā trīs mēnešus pēc nolīguma stāšanās spēkā ir jāizveido saraksts ar 21 personu, kas vēlas un spēj darboties par šķīrējtiesnešiem.

                     (3)

                     Ir lietderīgi noteikt nostāju, kas Savienības vārdā ir jāieņem Tirdzniecības un attīstības komitejā attiecībā uz šķīrējtiesnešu saraksta izveidi.

                     (4)

                     Tādēļ Savienības nostājas Tirdzniecības un attīstības komitejā pamatā vajadzētu būt pievienotajam lēmuma projektam,

               IR PIEŅĒMUSI ŠO LĒMUMU.

            1. pants
            Nostājas, kas Savienības vārdā ir jāieņem Tirdzniecības un attīstības komitejā attiecībā uz šķīrējtiesnešu saraksta izveidi, pamatā ir Tirdzniecības un attīstības komitejas lēmuma projekts, kas pievienots šim lēmumam.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 21. janvārī

                  Padomes vārdā –

                  priekšsēdētāja

               F. MOGHERINI

            (1)  OV L 250, 16.9.2016., 3. lpp.

            PROJEKTS
            TIRDZNIECĪBAS UN ATTĪSTĪBAS KOMITEJAS LĒMUMS Nr. 1/2019
            (… gada …)
            par šķīrējtiesnešu saraksta izveidi
            TIRDZNIECĪBAS UN ATTĪSTĪBAS KOMITEJA,
            ņemot vērā Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses (“nolīgums”), un jo īpaši tā 94., 100., 103. un 104. pantu,
            IR PIEŅĒMUSI ŠO LĒMUMU.

               1. pants
               Ar šo pieņem to personu sarakstu, kuras vēlas un spēj darboties par šķīrējtiesnešiem, kā izklāstīts šā lēmuma pielikuma 94. pantā.

               2. pants
               Šis lēmums stājas spēkā tā pieņemšanas dienā.

               …,

                     Tirdzniecības un attīstības komitejas vārdā –

                     … tirdzniecības ministrs

                     ES pārstāvis

            PIELIKUMS
            NOLĪGUMA 94. PANTĀ PAREDZĒTAIS ŠĶĪRĒJTIESNEŠU SARAKSTS
            DAK EPN valstu izraudzītie šķīrējtiesneši:

                        1.

                           Boitumelo Sendy GOFHAMODIMO

                        2.

                           Leonard Moses PHUTI

                        3.

                           Tsotetsi MAKONG

                        4.

                           Sakeus AKWEENDA

                        5.

                           Faizel ISMAIL

                        6.

                           Kholofelo Ngokoane KUGLER

                        7.

                           Nkululeko J. HLOPHE

                        8.

                           Samuel Jay LEVY

                  ES izraudzītie šķīrējtiesneši:

                        9.

                           Jacques BOURGEOIS

                        10.

                           Claus-Dieter EHLERMANN

                        11.

                           Pieter Jan KUIJPER

                        12.

                           Giorgio SACERDOTI

                        13.

                           Laurence BOISSON DE CHAZOURNES

                        14.

                           Ramon TORRENT

                        15.

                           Michael Johannes HAHN

                        16.

                           Hélène RUIZ FABRI

                  Pušu kopīgi izraudzītie šķīrējtiesneši (trešo valstu valstspiederīgie, kuri var veikt šķīrējtiesas priekšsēdētāja pienākumus):

                        17.

                           Merit JANOW

                        18.

                           Ichiro ARAKI

                        19.

                           Christian HÄBERLI

                        20.

                           Claus VON WOBESER

                        21.

                           Daniel MOULIS


title: Padomes Lēmums (ES) 2019/117 (2019. gada 21. janvāris) par nostāju, kas Eiropas Savienības vārdā jāieņem Apvienotajā padomē, kura izveidota saskaņā ar Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses, attiecībā uz Domstarpību novēršanas un noregulēšanas reglamenta un Šķīrējtiesnešu un mediatoru rīcības kodeksa pieņemšanu

text:
                  28.1.2019

                  LV

                  Eiropas Savienības Oficiālais Vēstnesis

                  L 24/12

         PADOMES LĒMUMS (ES) 2019/117
         (2019. gada 21. janvāris)
         par nostāju, kas Eiropas Savienības vārdā jāieņem Apvienotajā padomē, kura izveidota saskaņā ar Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses, attiecībā uz Domstarpību novēršanas un noregulēšanas reglamenta un Šķīrējtiesnešu un mediatoru rīcības kodeksa pieņemšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Savienība un tās dalībvalstis 2016. gada 10. jūnijā parakstīja Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses (1) (“nolīgums”). To kopš 2016. gada 10. oktobra provizoriski piemēro attiecībām starp Savienību, no vienas puses, un Botsvānu, Lesoto, Namībiju, Svatini un Dienvidāfriku, no otras puses, un kopš 2018. gada 4. februāra – starp Savienību un Mozambiku.

                     (2)

                     Ievērojot nolīguma 102. panta 1. punktu, Apvienotajai padomei ir jābūt pilnvarām pieņemt lēmumus par visiem jautājumiem, uz kuriem attiecas nolīgums.

                     (3)

                     Ievērojot nolīguma 89. panta 1. punktu, Apvienotajai padomei ir jāpieņem Domstarpību novēršanas un noregulēšanas reglaments un Šķīrējtiesnešu un mediatoru rīcības kodekss. Tāpēc Apvienotajai padomei tās pirmajā sanāksmē ir jāpieņem lēmums attiecībā uz Domstarpību novēršanas un noregulēšanas reglamentu un Šķīrējtiesnešu un mediatoru rīcības kodeksu, kuri rīkojas saskaņā ar nolīguma III daļu.

                     (4)

                     Ir lietderīgi noteikt nostāju, kas Savienības vārdā ir jāieņem Apvienotajā padomē attiecībā uz Domstarpību novēršanas un noregulēšanas reglamenta un Šķīrējtiesnešu un mediatoru rīcības kodeksa pieņemšanu.

                     (5)

                     Tādēļ Savienības nostājas Apvienotajā padomē pamatā vajadzētu būt pievienotajam lēmuma projektam,

               IR PIEŅĒMUSI ŠO LĒMUMU.

            1. pants
            Nostājas, kas Savienības vārdā ir jāieņem Apvienotajā padomē attiecībā uz Domstarpību novēršanas un noregulēšanas reglamenta un Šķīrējtiesnešu un mediatoru rīcības kodeksa pieņemšanu, pamatā ir Apvienotās padomes lēmuma projekts, kas pievienots šim lēmumam.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 21. janvārī

                  Padomes vārdā –

                  priekšsēdētāja

               F. MOGHERINI

            (1)  OV L 250, 16.9.2016., 3. lpp.

            PROJEKTS
            APVIENOTĀS PADOMES LĒMUMS Nr. 2/2019
            (… gada …)
            par Domstarpību novēršanas un noregulēšanas reglamenta un Šķīrējtiesnešu un mediatoru rīcības kodeksa pieņemšanu
            APVIENOTĀ PADOME,
            ņemot vērā Ekonomisko partnerattiecību nolīgumu starp Eiropas Savienību un tās dalībvalstīm, no vienas puses, un DAK EPN valstīm, no otras puses (“nolīgums”), un jo īpaši tā 89. panta 1. punktu un 100., 101. un 102. pantu,
            IR PIEŅĒMUSI ŠO LĒMUMU.

               1. pants
               Ar šo pieņem šā lēmuma I pielikumā izklāstīto Domstarpību novēršanas un noregulēšanas reglamentu.

               2. pants
               Ar šo pieņem šā lēmuma II pielikumā izklāstīto Šķīrējtiesnešu un mediatoru rīcības kodeksu.

               3. pants
               Šis lēmums stājas spēkā tā pieņemšanas dienā.

               …, …

                     Apvienotās padomes vārdā –

                     … tirdzniecības ministrs

                     ES pārstāvis

            I PIELIKUMS

               Domstarpību novēršanas un noregulēšanas reglaments

               1. pants
               Definīcijas
               Šajā reglamentā un saskaņā ar nolīguma III daļu (Domstarpību novēršana un noregulēšana):

                           a)

                           “administratīvais personāls”, ja runā par šķīrējtiesnesi, ir personas, kas strādā šķīrējtiesneša vadībā un pakļautībā, izņemot palīgus;

                           b)

                           “konsultants” ir persona, kuru viena no Pusēm piesaistījusi, lai tā minēto Pusi konsultētu vai tai palīdzētu saistībā ar šķīrējtiesas procesu;

                           c)

                           “nolīgums” ir Ekonomisko partnerattiecību nolīgums starp Eiropas Savienību un tās dalībvalstīm, no vienas puses, un DAK EPN valstīm, no otras puses, kas parakstīts 2016. gada 10. jūnijā;

                           d)

                           “šķīrējtiesnesis” ir šķīrējtiesas kolēģijas loceklis;

                           e)

                           “šķīrējtiesas kolēģija” ir kolēģija, kas izveidota saskaņā ar nolīguma 80. pantu;

                           f)

                           “palīgs” ir persona, kas saskaņā ar iecelšanas noteikumiem un šķīrējtiesneša vadībā un pakļautībā veic izpēti vai palīdz minētajam šķīrējtiesnesim;

                           g)

                           “prasītāja Puse” ir Puse, kas pieprasa šķīrējtiesas kolēģijas izveidi saskaņā ar nolīguma 80. pantu;

                           h)

                           “diena” ir kalendārā diena;

                           i)

                           “Puse” ir domstarpību Puse;

                           j)

                           “atbildētāja Puse” ir Puse, par kuru tiek apgalvots, ka tā pārkāpj nolīguma 76. pantā minētos noteikumus; un

                           k)

                           “Puses pārstāvis” ir Puses valsts pārvaldes iestādes, aģentūras vai cita publisko tiesību subjekta nodarbināta vai iecelta persona, kas Pusi pārstāv domstarpībās sakarā ar nolīgumu.

               2. pants
               Paziņojumi

                  1.   Jebkuru šķīrējtiesas kolēģijas pieprasījumu, paziņojumu, rakstveida iesniegumu vai citu dokumentu vienlaikus nosūta abām Pusēm.
                  Jebkuru vienas Puses pieprasījumu, paziņojumu, rakstveida iesniegumu vai citu dokumentu, kas adresēts šķīrējtiesas kolēģijai, vienlaikus kā kopiju nosūta arī otrai Pusei.
                  Jebkuru vienas Puses pieprasījumu, paziņojumu, rakstveida iesniegumu vai citu dokumentu, kas adresēts otrai Pusei, attiecīgā gadījumā vienlaikus kā kopiju nosūta arī šķīrējtiesas kolēģijai.

                  2.   Jebkuru paziņojumu, kas minēts 1. punktā, nosūta, izmantojot e-pastu vai attiecīgā gadījumā citus telesakaru līdzekļus, kas reģistrē tā nosūtīšanu. Ja vien netiek pierādīts kas cits, šāds paziņojums ir uzskatāms par nogādātu tā nosūtīšanas dienā.

                  3.   Visus paziņojumus adresē Eiropas Savienības Eiropas Komisijas Tirdzniecības ģenerāldirektorātam un DAK EPN valstu kontaktpersonai, kā paredzēts nolīguma 105. pantā.

                  4.   Sīkas pārrakstīšanās kļūdas pieprasījumos, paziņojumos, rakstveida iesniegumos vai citos dokumentos, kas attiecas uz šķīrējtiesas procesu, var izlabot, nogādājot jaunu dokumentu, kurā skaidri norādītas izmaiņas.

                  5.   Ja dokumenta nogādāšanas termiņa pēdējā diena iekrīt Eiropas Komisijas vai attiecīgās DAK EPN valsts vai valstu brīvdienā vai svētku dienā, dokumentu uzskata par nogādātu nākamajā darbdienā.

                  6.   Atkarībā no domstarpību rakstura visus pieprasījumus un paziņojumus, kas adresēti Tirdzniecības un attīstības komitejai, kā kopiju nosūta arī pārējām attiecīgajām apakškomitejām, kuras izveidotas saskaņā ar nolīgumu.

               3. pants
               Šķīrējtiesnešu iecelšana

                  1.   Ja, ievērojot nolīguma 80. pantu, šķīrējtiesnesi izraugās izlozes kārtībā, Tirdzniecības un attīstības komitejas priekšsēdētājs nekavējoties informē Puses par izlozes datumu, laiku un vietu.

                  2.   Pušu pārstāvji var piedalīties izlozē, un izlozi veic ar Pusi vai Pusēm, kas ir klāt.

                  3.   Tirdzniecības un attīstības komitejas priekšsēdētājs rakstveidā informē katru personu, kas izraudzīta darbam par šķīrējtiesnesi, par viņas iecelšanu. Katra šāda persona piecu dienu laikā no dienas, kad viņa informēta par iecelšanu, apliecina abām Pusēm savu pieejamību.

                  4.   Ja brīdī, kad saskaņā ar nolīguma 80. panta 3. punktu tiek iesniegts pieprasījums, nolīguma 94. pantā minētais saraksts nav izveidots vai neietver pietiekamu skaitu personu, šķīrējtiesnešus izraugās izlozes kārtībā no to personu vidus, ko oficiāli ierosinājusi viena vai abas Puses.

               4. pants
               Darba organizācijas sanāksme

                  1.   Ja vien Puses nevienojas citādi, tās tiekas ar šķīrējtiesas kolēģiju 10 dienu laikā no tās izveidošanas dienas, lai vienotos par jautājumiem, kuru apspriešanu Puses vai šķīrējtiesas kolēģija uzskata par lietderīgu, tai skaitā par:

                              a)

                              šķīrējtiesnešu atalgojumu un atlīdzināmajiem izdevumiem saskaņā ar Pasaules Tirdzniecības organizācijas (PTO) standartiem;

                              b)

                              atalgojumu palīgam(-iem), kas kopumā nepārsniedz 50 % no atalgojuma, kas maksājams šķīrējtiesnesim(-iem); vai

                              c)

                              procesa norises grafiku.

                  2.   Šķīrējtiesneši un Pušu pārstāvji var piedalīties 1. punktā minētajā sanāksmē arī ar telefonsakaru vai videokonferences palīdzību.

               5. pants
               Pilnvaras

                  1.   Ja vien Puses septiņu dienu laikā no šķīrējtiesas kolēģijas izveidošanas dienas nevienojas citādi, šķīrējtiesas kolēģijas pilnvaras ir šādas:

                              a)

                              izskatīt šķīrējtiesas kolēģijas izveidošanas pieprasījumā minēto jautājumu, ņemot vērā attiecīgos nolīguma noteikumus, uz kuriem atsaucas Puses;

                              b)

                              konstatēt to, vai aplūkojamais pasākums atbilst nolīguma 76. pantā minētajiem nolīguma noteikumiem; un

                              c)

                              sniegt ziņojumu saskaņā ar nolīguma 81. un 82. pantu.

                  2.   Ja Puses vienojas par citām pilnvarām, tās 1. punktā noteiktajā termiņā informē šķīrējtiesas kolēģiju par šādi saskaņotajām pilnvarām.

               6. pants
               Rakstveida iesniegumi
               Prasītāja Puse savu rakstveida iesniegumu nogādā 20 dienu laikā no šķīrējtiesas kolēģijas izveidošanas dienas. Atbildētāja Puse savu rakstveida iesniegumu nogādā 20 dienu laikā no prasītājas Puses rakstveida iesnieguma nogādāšanas dienas.

               7. pants
               Šķīrējtiesas kolēģijas darbība

                  1.   Šķīrējtiesas kolēģijas priekšsēdētājs vada visas tās sanāksmes. Šķīrējtiesas kolēģija var deleģēt priekšsēdētājam pilnvaras pieņemt administratīvus un procesuālus lēmumus.

                  2.   Ja vien nolīguma III daļā vai šajā reglamentā nav noteikts citādi, šķīrējtiesas kolēģija savu darbību var veikt ar jebkādiem līdzekļiem, ieskaitot telefonu, faksa sūtījumus vai datortīklus.

                  3.   Šķīrējtiesas kolēģijas apspriedēs drīkst piedalīties vienīgi šķīrējtiesneši, tomēr šķīrējtiesas kolēģija var atļaut tās apspriedēs piedalīties arī šķīrējtiesnešu palīgiem.

                  4.   Jebkuru lēmumu vai ziņojumu sagatavošana ir tikai un vienīgi šķīrējtiesas kolēģijas kompetencē, un to nevar deleģēt.

                  5.   Ja rodas procesuāls jautājums, kas nav aplūkots nolīguma III daļā un tā pielikumos, šķīrējtiesas kolēģija, apspriedusies ar Pusēm, var pieņemt atbilstīgu procedūru, kas ir saderīga ar minētajiem noteikumiem.

                  6.   Kad šķīrējtiesas kolēģija uzskata, ka ir nepieciešams mainīt kādu no procesuālajiem termiņiem, izņemot nolīguma III daļā noteiktos termiņus, vai ka ir nepieciešams veikt kādus citus procesuālus vai administratīvus pielāgojumus, tā pēc apspriešanās ar Pusēm rakstveidā tās informē par izmaiņu vai pielāgojumu iemesliem un par jauno termiņu vai nepieciešamajiem pielāgojumiem.

               8. pants
               Aizstāšana

                  1.   Ja šķīrējtiesnesis nevar piedalīties lietas izskatīšanā, atsauc savu dalību vai ja ir nepieciešams viņu aizstāt, šķīrējtiesneša aizstājēju izraugās saskaņā ar nolīguma 80. panta 3. punktu.

                  2.   Ja viena Puse uzskata, ka šķīrējtiesnesis neatbilst II pielikuma (Šķīrējtiesnešu un mediatoru rīcības kodekss) prasībām un šā iemesla dēļ būtu jāaizstāj, minētā Puse 15 dienu laikā no dienas, kad tā ieguva pietiekamus pierādījumus par šķīrējtiesneša iespējamo neatbilstību minētā pielikuma prasībām, par to informē otru Pusi.

                  3.   Puses viena ar otru apspriežas 15 dienu laikā pēc otras Puses informēšanas.

                  4.   Puses informē šķīrējtiesnesi par viņa iespējamo neatbilstību un var pieprasīt, lai šķīrējtiesnesis veiktu pasākumus nolūkā novērst iespējamo neatbilstību. Ja Puses attiecīgi vienojas, tās var šķīrējtiesnesi arī atcelt un saskaņā ar nolīguma 80. pantu izraudzīties jaunu šķīrējtiesnesi.

                  5.   Ja Puses nespēj vienoties par to, ka nepieciešams aizstāt šķīrējtiesnesi, izņemot šķīrējtiesas priekšsēdētāju, katra no Pusēm var pieprasīt, lai šis jautājums tiktu nodots izskatīšanai šķīrējtiesas kolēģijas priekšsēdētājam, kura lēmums ir galīgs.

                  6.   Ja šķīrējtiesas kolēģijas priekšsēdētājs konstatē, ka šķīrējtiesnesis neatbilst II pielikuma (Šķīrējtiesnešu un mediatoru rīcības kodekss) prasībām, saskaņā ar nolīguma 80. pantu izraugās jaunu šķīrējtiesnesi.

                  7.   Ja Puses nespēj vienoties par to, ka nepieciešams aizstāt priekšsēdētāju, katra no Pusēm var pieprasīt, lai šis jautājums tiktu nodots izskatīšanai kādai no atlikušajām personām saskaņā ar nolīguma 94. pantu izveidotajā to personu sarakstā, kuras izraudzītas šķīrējtiesas kolēģijas priekšsēdētāja amatam. Tās vārdu izlozē Tirdzniecības un attīstības komitejas priekšsēdētājs. Šādi izraudzītā persona pieņem lēmumu par to, vai priekšsēdētājs atbilst II pielikuma (Šķīrējtiesnešu un mediatoru rīcības kodekss) prasībām. Minētais lēmums ir galīgs.
                  Ja tiek pieņemts lēmums par to, ka priekšsēdētājs neatbilst II pielikuma (Šķīrējtiesnešu un mediatoru rīcības kodekss) prasībām, saskaņā ar nolīguma 80. pantu izraugās jaunu priekšsēdētāju.

               9. pants
               Šķīrējtiesas sēdes

                  1.   Balstoties uz laika grafiku, kas noteikts saskaņā ar 4. panta 1. punkta c) apakšpunktu, šķīrējtiesas kolēģijas priekšsēdētājs pēc apspriešanās ar Pusēm un pārējiem šķīrējtiesnešiem informē Puses par šķīrējtiesas sēdes datumu, laiku un vietu. Puse, kuras teritorijā notiek šķīrējtiesas sēde, šo informāciju publisko, ja vien šķīrējtiesas sēde nav slēgta.

                  2.   Ja vien Puses nevienojas citādi, šķīrējtiesas sēde notiek Briselē, ja prasītāja Puse ir DAK EPN valsts vai attiecīgā gadījumā Dienvidāfrikas Muitas savienība (DMS), un DAK EPN valstu teritorijā, ja prasītāja Puse ir Eiropas Savienība. Ja domstarpības attiecas uz pasākumu, kuru veic kāda no DAK EPN valstīm, šķīrējtiesas sēde notiek minētās valsts teritorijā, ja vien minētā valsts 10 dienu laikā pēc šķīrējtiesas kolēģijas izveidošanas tai rakstveidā nepaziņo, ka būtu jāizmanto cita vieta.

                  3.   Atbildētāja Puse sedz izdevumus saistībā ar šķīrējtiesas sēdes loģistikas pārvaldīšanu, tostarp izmaksas saistībā ar šķīrējtiesas sēdes norises vietas īri. Šādas izmaksas neietver nedz rakstiskās vai mutiskās tulkošanas izmaksas, nedz izmaksas saistībā ar konsultantiem, šķīrējtiesnešiem vai šķīrējtiesnešu administratīvo personālo vai palīgu(-iem) vai tiem maksājamās izmaksas.

                  4.   Šķīrējtiesas kolēģija var rīkot papildu tiesas sēdes, ja Puses tam piekrīt.

                  5.   Visi šķīrējtiesneši ir klāt sēdē visu sēdes laiku.

                  6.   Ja vien Puses nevienojas citādi, neatkarīgi no tā, vai šķīrējtiesas sēde ir atklāta vai slēgta, tajā var piedalīties šādas personas:

                              a)

                              Puses pārstāvji;

                              b)

                              konsultanti;

                              c)

                              palīgi un administratīvais personāls;

                              d)

                              šķīrējtiesas tulki, tulkotāji un šķīrējtiesas kolēģijas referenti; un

                              e)

                              eksperti, par kuriem šķīrējtiesas kolēģija nolēmusi saskaņā ar nolīguma 90. pantu.

                  7.   Katra Puse ne vēlāk kā septiņas dienas pirms šķīrējtiesas sēdes šķīrējtiesas kolēģijai un otrai Pusei nogādā sarakstu ar to personu vārdiem un uzvārdiem, kuras attiecīgās Puses uzdevumā šķīrējtiesas sēdē mutvārdos sniegs argumentu vai cita veida izklāstu, un sarakstu ar citiem pārstāvjiem un konsultantiem, kuri piedalīsies šķīrējtiesas sēdē.

                  8.   Ievērojot nolīguma 89. panta 2. punktu, šķīrējtiesas kolēģiju sēdes ir atklātas, ja vien šķīrējtiesas kolēģija pēc savas ierosmes vai pēc Pušu pieprasījuma nelemj citādi.

                  9.   Šķīrējtiesas kolēģija, apspriežoties ar Pusēm, lemj par pienācīgiem loģistikas pasākumiem un procedūrām, ar kuriem nodrošina atklātu šķīrējtiesas sēžu iedarbīgu norisi. Šajās procedūrās var izmantot arī tīmekļapraidi tiešraidē vai slēgtā tīkla televīziju.

                  10.   Šķīrējtiesas sēdes norise, kurā prasītājai Pusei un atbildētājai Pusei nodrošina vienādu laiku gan debašu, gan repliku sadaļā, ir šāda:

                              Debates

                                          a)

                                          prasītājas Puses paskaidrojumi;

                                          b)

                                          atbildētājas Puses paskaidrojumi.

                              Replikas

                                          a)

                                          prasītājas Puses replika,

                                          b)

                                          atbildētājas Puses replika.

                  11.   Sēdē šķīrējtiesas kolēģija jebkurā laikā katrai no Pusēm var uzdot jautājumus.

                  12.   Šķīrējtiesas kolēģija organizē sēdes protokolēšanu un protokola nogādāšanu Pusēm saprātīgā termiņā pēc šķīrējtiesas sēdes. Puses var sniegt savas piezīmes par protokolu, un šķīrējtiesas kolēģija tās var ņemt vērā.

                  13.   Katra Puse 10 dienu laikā no šķīrējtiesas sēdes dienas var nogādāt papildu rakstveida iesniegumu par jebkuru sēdes laikā radušos jautājumu.

               10. pants
               Rakstveida jautājumi

                  1.   Šķīrējtiesas kolēģija jebkurā procesa posmā var rakstveidā iesniegt jautājumus vienai vai abām Pusēm. Visu vienai Pusei iesniegto jautājumu kopijas sniedz otrai Pusei.

                  2.   Katra Puse iesniedz otrai Pusei savu uz šķīrējtiesas kolēģijas jautājumiem sniegto atbilžu kopijas. Otrai Pusei ir iespēja septiņu dienu laikā pēc šādas kopijas nogādāšanas rakstveidā sniegt piezīmes par minētajām Puses atbildēm.

               11. pants
               Konfidencialitāte

                  1.   Katra Puse un šķīrējtiesas kolēģija ievēro konfidencialitāti attiecībā uz jebkuru informāciju, ko otra Puse iesniegusi šķīrējtiesas kolēģijai un ko minētā otra Puse apzīmējusi kā konfidenciālu. Ja Puse šķīrējtiesas kolēģijai iesniedz rakstveida iesniegumu, kas ietver konfidenciālu informāciju, tā 15 dienu laikā iesniedz arī publiskojamu iesniegumu bez šīs konfidenciālās informācijas.

                  2.   Nekas šajā reglamentā neliedz Pusei publiskot savas nostājas izklāstus, ciktāl, atsaucoties uz otras Puses sniegto informāciju, tā neizpauž nekādu informāciju, ko otra Puse apzīmējusi kā konfidenciālu.

                  3.   Šķīrējtiesas kolēģija rīko slēgtu sēdi, ja vienas Puses iesniegumi un argumenti ietver komercnoslēpuma informāciju. Ja šķīrējtiesas sēde ir slēgta, Puses ievēro sēdes konfidencialitāti.

               12. pants

                  Ex parte saziņa

                  1.   Šķīrējtiesas kolēģija netiekas un nesazinās ar vienu Pusi otras Puses prombūtnē.

                  2.   Neviens šķīrējtiesnesis pārējo šķīrējtiesnešu prombūtnē neapspriež ar vienu vai abām Pusēm izskatāmās lietas priekšmeta aspektus.

               13. pants

                  Amicus curiae iesniegumi

                  1.   Ja vien Puses piecu dienu laikā no šķīrējtiesas kolēģijas izveidošanas dienas nevienojas citādi, šķīrējtiesas kolēģija var pieņemt brīvprātīgus rakstveida iesniegumus no vienas Puses fiziskas personas vai vienas Puses teritorijā izveidotas juridiskas personas, kas ir neatkarīga no Pušu valdībām, ar noteikumu, ka:

                              a)

                              šķīrējtiesas kolēģija tos saņēmusi desmit 10 dienu laikā no šķīrējtiesas kolēģijas izveidošanas dienas;

                              b)

                              tie ir tieši nozīmīgi šķīrējtiesas kolēģijas izskatāmajiem faktu vai tiesību jautājumiem;

                              c)

                              tie ietver aprakstu par personu, kas iesniedz šo dokumentu, tai skaitā attiecībā uz fizisku personu – valstspiederību, bet attiecībā uz juridisku personu – izveides vietu, darbības veidus, juridisko statusu, vispārīgos mērķus un finansējuma avotus;

                              d)

                              tajos ir konkretizēts, kādas ir attiecīgās personas intereses saistībā ar šķīrējtiesas procesu; un

                              e)

                              tie ir sagatavoti valodās, ko Puses izvēlējušās saskaņā ar šā reglamenta 15. panta 1. un 2. punktu.

                  2.   Šādi iesniegtos dokumentus nogādā Pusēm piezīmju sniegšanai. Puses 10 dienu laikā pēc nogādāšanas var izteikt šķīrējtiesas kolēģijai savas piezīmes.

                  3.   Šķīrējtiesas kolēģija savā ziņojumā norāda visus iesniegtos dokumentus, ko tā saņēmusi saskaņā ar šā panta 1. punktu. Šķīrējtiesas kolēģijai nav pienākuma savā ziņojumā pievērsties šādi iesniegtajos dokumentos izklāstītajai argumentācijai; tomēr, ja tā to dara, tā ņem vērā arī visas piezīmes, ko Puses izteikušas saskaņā ar šā panta 2. punktu.

               14. pants
               Steidzami gadījumi
               Nolīguma III daļā minētajos steidzamajos gadījumos šķīrējtiesas kolēģija pēc apspriešanās ar Pusēm attiecīgi pielāgo šajā reglamentā minētos termiņus. Šķīrējtiesas kolēģija informē Puses par minētajiem pielāgojumiem.

               15. pants
               Rakstiskā un mutiskā tulkošana

                  1.   Nolīguma 77. pantā minētās apspriešanās laikā un ne vēlāk kā šā reglamenta 4. panta 1. punktā minētajā sanāksmē Puses cenšas vienoties par kopēju darba valodu lietas izskatīšanai šķīrējtiesas kolēģijā.

                  2.   Ja Puses nespēj vienoties par kopēju darba valodu, piemēro nolīguma 91. panta 2. punktā izklāstītos noteikumus.

                  3.   Atbildētāja Puse organizē mutvārdu paskaidrojumu mutisko tulkošanu Pušu izvēlētajās valodās.

                  4.   Šķīrējtiesas kolēģijas ziņojumus un lēmumus paziņo Pušu izvēlētajā valodā vai valodās. Ja Puses nav vienojušās par kopēju darba valodu, šķīrējtiesas kolēģijas starpposma ziņojumu un galīgo ziņojumu sagatavo vienā no PTO darba valodām.

                  5.   Jebkura Puse var iesniegt piezīmes par saskaņā ar šo reglamentu sagatavota dokumenta tulkotas versijas tulkojuma kvalitāti.

                  6.   Katra Puse sedz izmaksas saistībā ar tās rakstveida iesniegumu rakstisko tulkošanu. Izmaksas saistībā ar nolēmuma rakstisko tulkošanu Puses sedz vienādās daļās.

               16. pants
               Citas procedūras
               Šajā reglamentā noteiktos termiņus pielāgo atbilstoši speciālajiem termiņiem, kas paredzēti šķīrējtiesas ziņojuma vai lēmuma pieņemšanai procesā saskaņā ar nolīguma 84., 85., 86. un 87. pantu.

            II PIELIKUMS

               Šķīrējtiesnešu un mediatoru rīcības kodekss

               1. pants
               Definīcijas
               Šajā rīcības kodeksā:

                           a)

                           “administratīvais personāls”, ja runā par šķīrējtiesnesi, ir personas, kas strādā šķīrējtiesneša vadībā un pakļautībā, izņemot palīgus;

                           b)

                           “palīgs” ir persona, kas saskaņā ar iecelšanas noteikumiem šķīrējtiesneša vadībā un pakļautībā veic izpēti vai palīdz minētajam šķīrējtiesnesim;

                           c)

                           “kandidāts” ir persona, kuras vārds un uzvārds iekļauts nolīguma 94. pantā minētajā šķīrējtiesnešu sarakstā un kuras kandidatūra tiek izskatīta saistībā ar iecelšanu par šķīrējtiesnesi saskaņā ar nolīguma 80. pantu;

                           d)

                           “mediators” ir persona, kas izraudzīta kā mediators saskaņā ar nolīguma 78. pantu;

                           e)

                           “šķīrējtiesnesis” ir nolīguma 80. panta kārtībā izveidotās šķīrējtiesas kolēģijas loceklis.

               2. pants
               Piemērojamie principi

                  1.   Lai ievērotu domstarpību noregulēšanas mehānisma integritāti un objektivitāti, ikviens kandidāts un šķīrējtiesnesis:

                              a)

                              iepazīstas ar šo rīcības kodeksu;

                              b)

                              ir neatkarīgs un objektīvs;

                              c)

                              izvairās no tiešiem vai netiešiem interešu konfliktiem;

                              d)

                              nepieļauj nepiedienīgu uzvedību un nerada nepiedienīguma vai neobjektivitātes iespaidu;

                              e)

                              rīkojas atbilstoši augstiem uzvedības normu standartiem; un

                              f)

                              neietekmējas no savtīgām interesēm, ārēja spiediena, politiskiem apsvērumiem, sabiedrības protestiem, lojalitātes pret vienu vai otru Pusi vai bailēm no kritikas.

                  2.   Šķīrējtiesnesis nedz tieši, nedz netieši neuzņemas saistības un nepieņem labumus, kas jebkādā veidā varētu ietekmēt vai radīt iespaidu, ka ietekmē viņa pienākumu pienācīgu izpildi.

                  3.   Šķīrējtiesnesis neizmanto savu amatu šķīrējtiesas kolēģijā, lai īstenotu personiskas vai privātas intereses. Šķīrējtiesnesis atturas no darbībām, kas varētu radīt iespaidu, ka kāds viņu varētu ietekmēt.

                  4.   Šķīrējtiesnesis neļauj agrākām vai esošām finanšu, darījumdarbības, profesionālajām, personiskajām vai sociālajām attiecībām vai pienākumiem iespaidot viņa rīcību vai spriedumus.

                  5.   Šķīrējtiesnesis atturas no stāšanās tādās attiecībās vai finansiālas ieinteresētības iegūšanas, kas varētu iespaidot viņa godprātīgumu vai kas pamatoti varētu radīt nepiedienīguma vai neobjektivitātes iespaidu.

                  6.   Šķīrējtiesnesis savus amata pienākumus veic, nepieņemot un nelūdzot norādījumus no valdībām, starptautiskām valstiskām organizācijām vai starptautiskām nevalstiskām organizācijām vai privātiem avotiem, un tas nav bijis iesaistīts viņam izskatīšanā nodoto domstarpību iepriekšējās stadijās.

               3. pants
               Informācijas sniegšanas pienākumi

                  1.   Ikviens šķīrējtiesneša kandidāts pirms piekrišanas savai iecelšanai par šķīrējtiesnesi saskaņā ar nolīguma 80. pantu sniedz informāciju par interesēm, attiecībām vai jautājumiem, kas varētu ietekmēt viņa neatkarību vai objektivitāti vai, objektīvi spriežot, varētu radīt iespaidu par nepiedienīgumu vai neobjektivitāti procesā.

                  2.   Šajā nolūkā kandidāts dara visu iespējamo, lai uzzinātu par šādām interesēm, attiecībām un jautājumiem, tostarp finanšu interesēm, profesionālām interesēm, darba interesēm vai ģimenes interesēm.

                  3.   Šā panta 1. punktā minētais informācijas sniegšanas pienākums ir ilgstošs pienākums, kas paredz, ka šķīrējtiesnesis informē par šādām interesēm, attiecībām un jautājumiem, kas varētu rasties jebkurā procesa stadijā.

                  4.   Kandidāts vai šķīrējtiesnesis informē Tirdzniecības un attīstības komiteju – tiklīdz viņš uzzinājis – par visiem jautājumiem attiecībā uz šā rīcības kodeksa faktiskiem vai iespējamiem pārkāpumiem, lai tos varētu apsvērt Puses.

               4. pants
               Šķīrējtiesnešu pienākumi

                  1.   Šķīrējtiesnesis pēc piekrišanas savai iecelšanai ir pieejams savu pienākumu veikšanai un visa procesa gaitā veic tos rūpīgi, godprātīgi, taisnīgi un bez kavēšanās.

                  2.   Šķīrējtiesnesis izskata vienīgi tos jautājumus, kas izvirzīti procesa gaitā un kas nepieciešami lēmuma pieņemšanai, un neuztic šo pienākumu nevienai citai personai.

                  3.   Šķīrējtiesnesis veic visus pasākumus, kas nepieciešami, lai nodrošinātu, ka viņa palīgi un administratīvais personāls ir informēti par šā rīcības kodeksa 2., 3., 4. un 6. pantā noteiktajiem pienākumiem un tos ievēro.

               5. pants
               Bijušo šķīrējtiesnešu pienākumi

                  1.   Ikviens bijušais šķīrējtiesnesis izvairās no tādu darbību veikšanas, kas varētu radīt iespaidu par to, ka viņš savu pienākumu veikšanā rīkojās neobjektīvi vai guva labumu no šķīrējtiesas kolēģijas lēmuma.

                  2.   Ikviens bijušais šķīrējtiesnesis ievēro šā rīcības kodeksa 6. pantā minētos pienākumus.

               6. pants
               Konfidencialitāte

                  1.   Šķīrējtiesnesis nekādā gadījumā neizpauž publiski nepieejamu informāciju, kas attiecas uz procesu vai kas iegūta procesā, kuram viņš ir iecelts. Šķīrējtiesnesis nekādā gadījumā neizpauž un neizmanto šādu informāciju, lai gūtu personīgu labumu sev vai citām personām vai lai kaitētu citu personu interesēm.

                  2.   Šķīrējtiesnesis neizpauž šķīrējtiesas kolēģijas lēmumu vai tā daļas, pirms tas ir publicēts.

                  3.   Šķīrējtiesnesis nekādā gadījumā neizpauž informāciju par šķīrējtiesas kolēģijas apspriedēm vai kāda šķīrējtiesneša viedokli, nedz arī sniedz paziņojumus par procesu, kuram viņš iecelts, vai par procesā aplūkojamo domstarpību priekšmetu.

               7. pants
               Izdevumi
               Katrs šķīrējtiesnesis reģistrē un sniedz noslēgumpārskatu par procesam veltīto laiku un par saviem izdevumiem, kā arī par savu palīgu un administratīvā personāla patērēto laiku un izdevumiem.

               8. pants
               Mediatori
               Šo rīcības kodeksu mutatis mutandis piemēro mediatoriem.


title: Padomes Lēmums (ES) 2019/116 (2018. gada 15. oktobris) par to, lai noslēgtu Nolīgumu vēstuļu apmaiņas veidā starp Eiropas Savienību un Norvēģijas Karalisti par izcelsmes kumulāciju starp Eiropas Savienību, Šveices Konfederāciju, Norvēģijas Karalisti un Turcijas Republiku vispārējo preferenču sistēmas satvarā

text:
                  28.1.2019

                  LV

                  Eiropas Savienības Oficiālais Vēstnesis

                  L 24/1

         PADOMES LĒMUMS (ES) 2019/116
         (2018. gada 15. oktobris)
         par to, lai noslēgtu Nolīgumu vēstuļu apmaiņas veidā starp Eiropas Savienību un Norvēģijas Karalisti par izcelsmes kumulāciju starp Eiropas Savienību, Šveices Konfederāciju, Norvēģijas Karalisti un Turcijas Republiku vispārējo preferenču sistēmas satvarā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar 218. panta otrās daļas 6. punkta a) apakšpunkta v) punktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:

                     (1)

                     Saskaņā ar Komisijas Deleģētās regulas (ES) 2015/2446 (2) 41. panta b) punktu Norvēģijā, Šveicē vai Turcijā iegūtus produktus, kuru sastāvā ir materiāli, kas nav tur iegūti pilnībā, uzskata par produktiem, kuru izcelsme ir saņēmējā valstī, ar noteikumu, ka šie materiāli ir pietiekami apstrādāti vai pārstrādāti minētās regulas 45. panta nozīmē (“kumulācijas sistēma”).

                     (2)

                     Ievērojot Regulas (ES) 2015/2446 54. pantu, kumulācijas sistēmu piemēro ar nosacījumu, ka Norvēģija uz savstarpības pamata piemēro tādu pašu režīmu produktiem, kā izcelsme ir saņēmējās valstīs un kā sastāvā ir materiāli, kuru izcelsme ir Savienībā.

                     (3)

                     Attiecībā uz Norvēģiju šī kumulatīvā sistēma sākotnēji tika ieviesta ar nolīgumu vēstuļu apmaiņas veidā starp Eiropas Savienību un Norvēģiju. Minētā vēstuļu apmaiņa notika 2001. gada 29. janvārī pēc tam, kad Padome bija sniegusi piekrišanu ar Lēmumu 2001/101/EK (3).

                     (4)

                     Lai nodrošinātu, ka tiek piemērots izcelsmes jēdziens, kas atbilst Savienības vispārējo preferenču sistēmas (“VPS”) izcelsmes noteikumiem, Norvēģija ir grozījusi savus VPS izcelsmes noteikumus. Tādēļ ir nepieciešams pārskatīt nolīgumu vēstuļu apmaiņas veidā starp Savienību un Norvēģiju.

                     (5)

                     Savienības, Norvēģijas un Šveices A veidlapas izcelsmes aizstājējsertifikātu savstarpējās atzīšanas sistēma būtu jāturpina piemērot saskaņā ar pārskatīto vēstuļu apmaiņu un ar nosacījumiem būtu jāpiemēro Turcijai, lai atvieglotu tirdzniecību starp Savienību, Norvēģiju, Šveici un Turciju.

                     (6)

                     Turklāt Savienības VPS izcelsmes noteikumos, kādi tie ir pēc 2010. gada reformas, paredzēts īstenot jaunu sistēmu, kas paredz, ka izcelsmes apliecinājumus izsniedz reģistrētie eksportētāji, un kas jāpiemēro no 2017. gada 1. janvāra. Vēstuļu apmaiņā jāveic grozījumi arī šajā jomā.

                     (7)

                     Lai ņemtu vērā minētās jaunās sistēmas piemērošanu un ar to saistītos noteikumus, Padome 2012. gada 8. martā pilnvaroja Komisiju vēstuļu apmaiņas veidā risināt sarunas par nolīgumu ar Norvēģiju attiecībā uz A veidlapas izcelsmes aizstājējsertifikātu vai aizstājējpaziņojumu par izcelsmi savstarpēju atzīšanu un to, ka produktus ar Norvēģijas, Šveices vai Turcijas izcelsmes saturu, tiem nonākot Savienības muitas teritorijā, pielīdzina produktiem ar Savienības izcelsmes saturu.

                     (8)

                     Sarunas ar Norvēģiju risināja Komisija, un to rezultātā tika izstrādāts Nolīgums vēstuļu apmaiņas veidā starp Eiropas Savienību un Norvēģijas Karalisti par izcelsmes kumulāciju starp Eiropas Savienību, Šveices Konfederāciju, Norvēģijas Karalisti un Turcijas Republiku vispārējo preferenču sistēmas satvarā (“nolīgums”).

                     (9)

                     Nolīgums būtu jāapstiprina,

               IR PIEŅĒMUSI ŠO LĒMUMU.

            1. pants
            Ar šo Savienībās vārdā tiek apstiprināts Nolīgums vēstuļu apmaiņas veidā starp Eiropas Savienību un Norvēģijas Karalisti par izcelsmes kumulāciju starp Eiropas Savienību, Šveices Konfederāciju, Norvēģijas Karalisti un Turcijas Republiku vispārējo preferenču sistēmas satvarā.
            Nolīguma teksts ir pievienots šim lēmumam.

            2. pants
            Padomes priekšsēdētājs Savienības vārdā sniedz nolīguma 18. punktā paredzēto paziņojumu (4).

            3. pants
            Šis lēmums stājas spēkā tā pieņemšanas dienā..

            Luksemburgā, 2018. gada 15. oktobrī

                  Padomes vārdā –

                  priekšsēdētāja

               E. KÖSTINGER

            (1)  Piekrišana Oficiālajā Vēstnesī vēl nav publicēta.

            (2)  Komisijas Deleģētā regula (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).

            (3)  Padomes Lēmums 2001/101/EK (2000. gada 5. decembris), ar ko apstiprina Nolīgumu vēstuļu apmaiņas veidā starp Kopienu un katru no EBTA valstīm, ar kuru saskaņā ar vispārējo preferenču sistēmu (Norvēģija un Šveice) piešķir tarifa preferences ar noteikumu, ka preces ar Norvēģijas vai Šveices izcelsmes saturu, tām nonākot Kopienas muitas teritorijā, pielīdzina precēm ar Kopienas izcelsmes saturu (savstarpējs līgums) (OV L 38, 8.2.2001., 24. lpp.).

            (4)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


Komisijas 22.01.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9180 - Volkswagen / Daimler / MT Holding) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 21.01.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9208 - WorleyParsons / Jacobs ECR) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2019/233 (2018. gada 6. novembris) par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par izmaiņām ANO Noteikumos Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 un 137 un ANO Vispārējos tehniskos noteikumos Nr. 9 un attiecībā uz priekšlikumiem par trim jauniem ANO noteikumiem

text:
                  8.2.2019

                  LV

                  Eiropas Savienības Oficiālais Vēstnesis

                  L 37/120

         PADOMES LĒMUMS (ES) 2019/233
         (2018. gada 6. novembris)
         par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par izmaiņām ANO Noteikumos Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 un 137 un ANO Vispārējos tehniskos noteikumos Nr. 9 un attiecībā uz priekšlikumiem par trim jauniem ANO noteikumiem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Ar Padomes Lēmumu 97/836/EK (1) Savienība pievienojās Apvienoto Nāciju Organizācijas Eiropas Ekonomikas komisijas (ANO EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz minētajām prasībām (“Pārskatītais 1958. gada nolīgums”).

                     (2)

                     Ar Padomes Lēmumu 2000/125/EK (2) Savienība pievienojās Nolīgumam par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”).

                     (3)

                     Ar Eiropas Parlamenta un Padomes Direktīvu 2007/46/EK (3) dalībvalstu apstiprināšanas sistēmas aizstāja ar Savienības apstiprināšanas procedūru un izveidoja saskaņotu sistēmu, kas ietver administratīvus noteikumus un vispārējas tehniskās prasības visiem jaunajiem transportlīdzekļiem, sistēmām, sastāvdaļām un atsevišķām tehniskām vienībām. Ar minēto direktīvu noteikumus, kas pieņemti saskaņā ar Pārskatīto 1958. gada nolīgumu (“ANO noteikumi”), iestrādāja ES tipa apstiprināšanas sistēmā vai nu kā tipa apstiprināšanas prasības, vai kā alternatīvas Savienības tiesību aktiem. Kopš Direktīvas 2007/46/EK pieņemšanas ANO noteikumi aizvien plašāk tiek iestrādāti Savienības tiesību aktos.

                     (4)

                     Prasības attiecībā uz konkrētiem elementiem vai funkcijām, uz kurām attiecas ANO Noteikumi Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 un 137, kā arī ANO Vispārējie tehniskie noteikumi Nr. 9, ir jāizmaina, ņemot vērā gūto pieredzi un tehnikas attīstību.

                     (5)

                     Lai precizētu un konsolidētu ar sastāvdaļām saistītās prasības, kas šobrīd ir ietvertas vairākos ANO noteikumos, ir jāpieņem trīs jauni ANO noteikumi par gaismas signālierīcēm (LSD), ceļa apgaismes iekārtām (RID) un atstarojošām ierīcēm (RRD). Ar tiem tiks aizstāti un atcelti ANO noteikumi Nr. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 un 123, neizmainot nevienu līdz šim spēkā esošo detalizēto tehnisko prasību.

                     (6)

                     Ir lietderīgi noteikt nostāju, kas Savienības vārdā ir jāieņem Pārskatītā 1958. gada nolīguma Administratīvajā komitejā un Paralēlā nolīguma Izpildu komitejā attiecībā uz minēto izmaiņu un jauno ANO noteikumu pieņemšanu, jo šie noteikumi Savienībai būs saistoši un varēs būtiski ietekmēt Savienības tiesību aktu saturu transportlīdzekļu tipa apstiprināšanas jomā.

                     (7)

                     Minētajās komitejās Savienība jāpārstāv Komisijai saskaņā ar Līguma par Eiropas Savienību 17. panta 1. punktu.

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā jāieņem Pārskatītā 1958. gada nolīguma Administratīvajā komitejā un Paralēlā nolīguma Izpildu komitejā laikposmā no 2018. gada 12. līdz 16. novembrim, ir balsojumā atbalstīt šā lēmuma pielikumā uzskaitītos priekšlikumus.

            2. pants
            Šis lēmums ir adresēts Komisijai.

            Briselē, 2018. gada 6. novembrī

                  Padomes vārdā –

                  priekšsēdētājs

               H. LÖGER

            (1)  Padomes Lēmums 97/836/EK (1997. gada 27. novembris) par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”) (OV L 346, 17.12.1997., 78. lpp.).

            (2)  Padomes Lēmums 2000/125/EK (2000. gada 31. janvāris) par noslēgto Nolīgumu par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”) (OV L 35, 10.2.2000., 12. lpp.).

            (3)  Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) (OV L 263, 9.10.2007., 1. lpp.).

            PIELIKUMS

                        Noteikumi Nr.

                        Nosaukums darba kārtībā

                        Dokumenta atsauce (1)

                        3

                        Priekšlikums par ANO Noteikumu Nr. 3 (Atstarojošās ierīces) 03. grozījumu sēriju

                        ECE/TRANS/WP.29/2018/91

                        4

                        Priekšlikums par ANO Noteikumu Nr. 4 (Aizmugurējās numura zīmes apgaismošana) 01. grozījumu sēriju

                        ECE/TRANS/WP.29/2018/92

                        6

                        Priekšlikums par Noteikumu Nr. 6 (Virzienrādītāji) 02. grozījumu sēriju

                        ECE/TRANS/WP.29/2018/93

                        7

                        Priekšlikums par ANO Noteikumu Nr. 7 (Gabarītlukturi, bremžu lukturi un kontūrlukturi) 03. grozījumu sēriju

                        ECE/TRANS/WP.29/2018/94

                        11

                        Priekšlikums par ANO Noteikumu Nr. 11 (Durvju slēgmehānismi un viras) 04. grozījumu sērijas 2. papildinājumu

                        ECE/TRANS/WP.29/2018/127

                        11

                        Priekšlikums par ANO Noteikumu Nr. 11 (Durvju slēgmehānismi un viras) 04. grozījumu sērijas 1. labojumu

                        ECE/TRANS/WP.29/2018/155

                        14

                        Priekšlikums par ANO Noteikumu Nr. 14 (Drošības jostu stiprinājumi) 5. pārskatītās redakcijas 2. labojumu

                        ECE/TRANS/WP.29/2018/156

                        16

                        Priekšlikums par ANO Noteikumu Nr. 16 (Drošības jostas) 06. grozījumu sērijas 11. papildinājumu

                        ECE/TRANS/WP.29/2018/128

                        16

                        Priekšlikums par ANO Noteikumu Nr. 16 (Drošības jostas) 07. grozījumu sērijas 4. papildinājumu

                        ECE/TRANS/WP.29/2018/129

                        16

                        Priekšlikums par ANO Noteikumu Nr. 16 (Drošības jostas) 08. grozījumu sēriju

                        ECE/TRANS/WP.29/2018/141

                        17

                        Priekšlikums par ANO Noteikumu Nr. 17 (Sēdekļu izturība) 09. grozījumu sēriju

                        ECE/TRANS/WP.29/2018/142

                        19

                        Priekšlikums par Noteikumu Nr. 19 (Priekšējie miglas lukturi) 05. grozījumu sēriju

                        ECE/TRANS/WP.29/2018/95

                        23

                        Priekšlikums par Noteikumu Nr. 23 (Atpakaļgaitas lukturi) 01. grozījumu sēriju

                        ECE/TRANS/WP.29/2018/96

                        24

                        Priekšlikums par ANO Noteikumu Nr. 24 (Redzami piesārņotāji, kompresijaizdedzes motoru jaudas mērīšana (dīzeļmotoru dūmainība)) 03. grozījumu sērijas 4. papildinājumu

                        ECE/TRANS/WP.29/2018/143

                        27

                        Priekšlikums par Noteikumu Nr. 27 (Uzlaboti brīdinājuma trīsstūri) 05. grozījumu sēriju

                        ECE/TRANS/WP.29/2018/97

                        29

                        Priekšlikums par Noteikumu Nr. 29 (Komerciālo transportlīdzekļu kabīnes) 03. grozījumu sērijas 4. papildinājumu

                        ECE/TRANS/WP.29/2018/130

                        34

                        Priekšlikums par Noteikumu Nr. 34 (Ugunsbīstamības novēršana) 02. grozījumu sērijas 6. papildinājumu

                        ECE/TRANS/WP.29/2018/120

                        34

                        Priekšlikums par Noteikumu Nr. 34 (Ugunsbīstamības novēršana) 03. grozījumu sērijas 2. papildinājumu

                        ECE/TRANS/WP.29/2018/121

                        37

                        Priekšlikums par ANO Noteikumu Nr. 37 (Kvēldiega gaismas avoti) 03. grozījumu sērijas 47. papildinājumu

                        ECE/TRANS/WP.29/2018/83

                        38

                        Priekšlikums par ANO Noteikumu Nr. 38 (Aizmugurējie miglas lukturi) 01. grozījumu sēriju

                        ECE/TRANS/WP.29/2018/98

                        43

                        Priekšlikums par ANO Noteikumu Nr. 43 (Drošības stiklojums) 01. grozījumu sērijas 8. papildinājumu

                        ECE/TRANS/WP.29/2018/122

                        44

                        Priekšlikums par ANO Noteikumu Nr. 44 (Bērnu ierobežotājsistēmas) 04. grozījumu sērijas 15. papildinājumu

                        ECE/TRANS/WP.29/2018/131

                        46

                        Priekšlikums par ANO Noteikumu Nr. 46 (Netiešās redzamības ierīces) 04. grozījumu sērijas 6. papildinājumu

                        ECE/TRANS/WP.29/2018/123

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 06. grozījumu sērijas 11. papildinājumu

                        ECE/TRANS/WP.29/2018/84

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 05. grozījumu sērijas 12. papildinājumu

                        ECE/TRANS/WP.29/2018/85

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 06. grozījumu sērijas 11. papildinājumu

                        ECE/TRANS/WP.29/2018/99/Rev.1

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 05. grozījumu sērijas 12. papildinājumu

                        ECE/TRANS/WP.29/2018/100

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 04. grozījumu sērijas 18. papildinājumu

                        ECE/TRANS/WP.29/2018/101

                        48

                        Priekšlikums par ANO Noteikumu Nr. 48 (Apgaismes ierīču un gaismas signālierīču uzstādīšana) 03. grozījumu sērijas 6. papildinājumu

                        ECE/TRANS/WP.29/2018/102

                        50

                        Priekšlikums par Noteikumu Nr. 50 (Mopēdu un motociklu gabarītlukturi, bremžu lukturi, virzienrādītāji) 01. grozījumu sēriju

                        ECE/TRANS/WP.29/2018/103

                        53

                        Priekšlikums par ANO Noteikumu Nr. 53 (Apgaismes ierīču un gaismas signālierīču uzstādīšana L3 transportlīdzekļos) 02. grozījumu sērijas 2. papildinājumu

                        ECE/TRANS/WP.29/2018/86

                        53

                        Priekšlikums par ANO Noteikumu Nr. 53 (Apgaismes ierīču un gaismas signālierīču uzstādīšana L3 transportlīdzekļos) 01. grozījumu sērijas 20. papildinājumu

                        ECE/TRANS/WP.29/2018/87

                        53

                        Priekšlikums par ANO Noteikumu Nr. 53 (Apgaismes ierīču un gaismas signālierīču uzstādīšana L3 transportlīdzekļos) 02. grozījumu sērijas 2. papildinājumu

                        ECE/TRANS/WP.29/2018/104/Rev.1

                        53

                        Priekšlikums par ANO Noteikumu Nr. 53 (Apgaismes ierīču un gaismas signālierīču uzstādīšana L3 transportlīdzekļos) 01. grozījumu sērijas 20. papildinājumu

                        ECE/TRANS/WP.29/2018/105

                        60

                        Priekšlikums par ANO Noteikumu Nr. 60 (Vadītāja darbinātas vadības ierīces mopēdiem/motocikliem) 1. pārskatītās redakcijas 1. labojumu

                        ECE/TRANS/WP.29/2018/152

                        67

                        Priekšlikums par ANO Noteikumu Nr. 67 (LPG transportlīdzekļi) 02. grozījumu sēriju

                        ECE/TRANS/WP.29/2018/124

                        69

                        Priekšlikums par ANO Noteikumu Nr. 69 (Lēngaitas transportlīdzekļu aizmugurējās pazīšanas zīmes) 02. grozījumu sēriju

                        ECE/TRANS/WP.29/2018/106

                        70

                        Priekšlikums par ANO Noteikumu Nr. 70 (Smagu un garu transportlīdzekļu aizmugurējās pazīšanas zīmes) 02. grozījumu sēriju

                        ECE/TRANS/WP.29/2018/107

                        74

                        Priekšlikums par ANO Noteikumu Nr. 74 (Apgaismes ierīču un gaismas signālierīču uzstādīšana mopēdiem) 01. grozījumu sērijas 10. papildinājumu

                        ECE/TRANS/WP.29/2018/88

                        74

                        Priekšlikums par ANO Noteikumu Nr. 74 (Apgaismes ierīču un gaismas signālierīču uzstādīšana mopēdiem) 01. grozījumu sērijas 10. papildinājumu

                        ECE/TRANS/WP.29/2018/108/Rev.1

                        77

                        Priekšlikums par ANO Noteikumu Nr. 77 (Stāvgaismas lukturi) 01. grozījumu sēriju

                        ECE/TRANS/WP.29/2018/109

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 03. grozījumu sērijas 2. papildinājumu

                        ECE/TRANS/WP.29/2018/144

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 04. grozījumu sērijas 1. papildinājumu

                        ECE/TRANS/WP.29/2018/145

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 05. grozījumu sērijas 12. papildinājumu

                        ECE/TRANS/WP.29/2018/146

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 06. grozījumu sērijas 12. papildinājumu

                        ECE/TRANS/WP.29/2018/147

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 07. grozījumu sērijas 18. papildinājumu

                        ECE/TRANS/WP.29/2018/148

                        86

                        Priekšlikums par ANO Noteikumu Nr. 86 (Apgaismes ierīču un gaismas signālierīču uzstādīšana lauksaimniecības transportlīdzekļiem) 01. grozījumu sērijas 1. papildinājumu

                        ECE/TRANS/WP.29/2018/110/Rev.1

                        86

                        Priekšlikums par ANO Noteikumu Nr. 86 (Apgaismes ierīču un gaismas signālierīču uzstādīšana lauksaimniecības transportlīdzekļiem) 7. papildinājumu

                        ECE/TRANS/WP.29/2018/111

                        87

                        Priekšlikums par ANO Noteikumu Nr. 87 (Dienas gaitas lukturi) 01. grozījumu sēriju

                        ECE/TRANS/WP.29/2018/112

                        91

                        Priekšlikums par ANO Noteikumu Nr. 91 (Sānu gabarītlukturi) 01. grozījumu sēriju

                        ECE/TRANS/WP.29/2018/113

                        94

                        Priekšlikums par ANO Noteikumu Nr. 94 (Frontālā sadursme) 03. grozījumu sērijas 1. papildinājumu

                        ECE/TRANS/WP.29/2018/132

                        95

                        Priekšlikums par ANO Noteikumu Nr. 95 (Sānu sadursme) 03. grozījumu sērijas 7. papildinājumu

                        ECE/TRANS/WP.29/2018/133

                        98

                        Priekšlikums par ANO Noteikumu Nr. 98 (Galvenie lukturi ar lokizlādes gaismas avotiem) 02. grozījumu sēriju

                        ECE/TRANS/WP.29/2018/114

                        99

                        Priekšlikums par ANO Noteikumu Nr. 99 (Lokizlādes gaismas avoti) 03. grozījumu sērijas 14. papildinājumu

                        ECE/TRANS/WP.29/2018/89

                        100

                        Priekšlikums par ANO Noteikumu Nr. 100 (Elektriska spēka pārvada transportlīdzekļi) 01. grozījumu sērijas 5. papildinājumu

                        ECE/TRANS/WP.29/2018/134 +
                        WP.29-176-03

                        100

                        Priekšlikums par ANO Noteikumu Nr. 100 (Elektriska spēka pārvada transportlīdzekļi) 02. grozījumu sērijas 4. papildinājumu

                        ECE/TRANS/WP.29/2018/135

                        101

                        Priekšlikums par ANO Noteikumu Nr. 101 (CO2 emisija/degvielas patēriņš) 10. papildinājumu

                        ECE/TRANS/WP.29/2018/149

                        101

                        Priekšlikums par ANO Noteikumu Nr. 101 (CO2 emisija/degvielas patēriņš) 01. grozījumu sērijas 8. papildinājumu

                        ECE/TRANS/WP.29/2018/150

                        104

                        Priekšlikums par ANO Noteikumu Nr. 104 (Atstarojošs marķējums) 01. grozījumu sēriju

                        ECE/TRANS/WP.29/2018/115

                        105

                        Priekšlikums par ANO Noteikumu Nr. 105 (ADR transportlīdzekļi) 06. grozījumu sērijas 1. papildinājumu

                        ECE/TRANS/WP.29/2018/126

                        110

                        Priekšlikums par ANO Noteikumu Nr. 110 (CNG un LNG transportlīdzekļi) 03. grozījumu sērijas 1. papildinājumu

                        ECE/TRANS/WP.29/2018/125

                        110

                        Priekšlikums par ANO Noteikumu Nr. 110 (CNG un LNG transportlīdzekļi) 3. pārskatītās redakcijas 1. labojumu

                        ECE/TRANS/WP.29/2018/153

                        112

                        Priekšlikums par ANO Noteikumu Nr. 112 (Asimetrisku tuvo gaismu izstarojoši galvenie lukturi) 02. grozījumu sēriju

                        ECE/TRANS/WP.29/2018/116

                        113

                        Priekšlikums par ANO Noteikumu Nr. 113 (Simetrisku tuvo gaismu izstarojoši galvenie lukturi) 03. grozījumu sēriju

                        ECE/TRANS/WP.29/2018/117

                        119

                        Priekšlikums par ANO Noteikumu Nr. 119 (Pagriešanās gaismas lukturi) 02. grozījumu sēriju

                        ECE/TRANS/WP.29/2018/118

                        121

                        Priekšlikums par ANO Noteikumu Nr. 121 (Vadības ierīču, signalizatoru un indikatoru apzīmējumi) 2. pārskatītās redakcijas 1. labojumu

                        ECE/TRANS/WP.29/2018/154

                        123

                        Priekšlikums par ANO Noteikumu Nr. 123 (Adaptīva priekšējā apgaismojuma sistēma (AFS)) 02. grozījumu sēriju

                        ECE/TRANS/WP.29/2018/119

                        128

                        Priekšlikums par ANO Noteikumu Nr. 128 (LED gaismas avoti) sākotnējās redakcijas 8. papildinājumu

                        ECE/TRANS/WP.29/2018/90

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 8. papildinājumu

                        ECE/TRANS/WP.29/2018/136

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 01. grozījumu sērijas 5. papildinājumu

                        ECE/TRANS/WP.29/2018/137

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 02. grozījumu sērijas 4. papildinājumu

                        ECE/TRANS/WP.29/2018/138

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 03. grozījumu sērijas 1. papildinājumu

                        ECE/TRANS/WP.29/2018/139

                        132

                        Priekšlikums par ANO Noteikumu Nr. 132 (Emisiju kontroles modernizētas ierīces (REC)) 01. grozījumu sērijas 1. papildinājumu

                        ECE/TRANS/WP.29/2018/151

                        137

                        Priekšlikums par ANO Noteikumu Nr. 137 (Frontāla sadursme ar uzsvaru uz ierobežotājsistēmu) 01. grozījumu sērijas 2. papildinājumu

                        ECE/TRANS/WP.29/2018/140

                        Jauni ANO Noteikumi

                        Priekšlikums jauniem ANO noteikumiem par gaismas signālierīcēm (LSD)

                        ECE/TRANS/WP.29/2018/157

                        Jauni ANO Noteikumi

                        Priekšlikums jauniem ANO noteikumiem par ceļa apgaismes iekārtām (RID)

                        ECE/TRANS/WP.29/2018/158

                        Jauni ANO Noteikumi

                        Priekšlikums jauniem ANO noteikumiem par atstarojošām ierīcēm (RRD)

                        ECE/TRANS/WP.29/2018/159

                        VTN Nr.

                        Nosaukums darba kārtībā

                        Dokumenta atsauce

                        ANO VTN Nr. 9

                        Priekšlikums par ANO VTN Nr. 9 (Gājēju drošība) 2. papildinājumu

                        ECE/TRANS/WP.29/2018/160 un 161

               (1)  Visi tabulā minētie dokumenti ir publiski pieejami: http://www.unece.org/trans/main/wp29/wp29wgs/wp29gen/gen2018.html


title: Padomes Lēmums (ES) 2019/400 (2019. gada 22. janvāris) par to, lai Savienības vārdā parakstītu statusa nolīgumu starp Eiropas Savienību un Serbijas Republiku par darbībām, ko Serbijas Republikā veic Eiropas Robežu un krasta apsardzes aģentūra

text:
                  14.3.2019

                  LV

                  Eiropas Savienības Oficiālais Vēstnesis

                  L 72/1

         PADOMES LĒMUMS (ES) 2019/400
         (2019. gada 22. janvāris)
         par to, lai Savienības vārdā parakstītu statusa nolīgumu starp Eiropas Savienību un Serbijas Republiku par darbībām, ko Serbijas Republikā veic Eiropas Robežu un krasta apsardzes aģentūra
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 77. panta 2. punkta b) un d) apakšpunktu un 79. panta 2. punkta c) apakšpunktu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:

                     (1)

                     Saskaņā ar Eiropas Parlamenta un Padomes Regulas (ES) 2016/1624 (1) 54. panta 4. punktu gadījumos, kad ir paredzēts, ka Eiropas Robežu un krasta apsardzes vienības ir jāizvieto trešā valstī darbībās, kurās vienības dalībniekiem ir īstenošanas pilnvaras, vai ja citas darbības trešās valstīs to pieprasa, Savienība ar attiecīgo trešo valsti noslēdz statusa nolīgumu. Šādam statusa nolīgumam būtu jāietver visi aspekti, kas vajadzīgi, lai veiktu minētās darbības.

                     (2)

                     Padome 2017. gada 21. februārī deva Komisijai atļauju sākt sarunas ar Serbijas Republiku par statusa nolīgumu par darbībām, ko Serbijas Republikā veic Eiropas Robežu un krasta apsardzes aģentūra.

                     (3)

                     Sarunas par statusa nolīgumu tika sāktas 2017. gada 7. aprīlī, un tās tika sekmīgi noslēgtas 2018. gada 20. septembrī, parafējot statusa nolīgumu starp Eiropas Savienību un Serbijas Republiku par darbībām, ko Serbijas Republikā veic Eiropas Robežu un krasta apsardzes aģentūra (“nolīgums”).

                     (4)

                     Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (2); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

                     (5)

                     Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (3); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

                     (6)

                     Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro. Tā kā šis lēmums pilnveido Šengenas acquis, Dānija saskaņā ar minētā protokola 4. pantu sešos mēnešos pēc tam, kad Padome ir pieņēmusi lēmumu par šo lēmumu, izlemj, vai tā šo lēmumu ieviesīs savos tiesību aktos.

                     (7)

                     Tāpēc nolīgums būtu jāparaksta, ņemot vērā tā noslēgšanu vēlāk, un pievienotās deklarācijas būtu jāapstiprina,

               IR PIEŅĒMUSI ŠO LĒMUMU.

            1. pants
            Ar šo atļauj Savienības vārdā parakstīt statusa nolīgumu starp Eiropas Savienību un Serbijas Republiku par darbībām, ko Serbijas Republikā veic Eiropas Robežu un krasta apsardzes aģentūra, ņemot vērā minētā nolīguma noslēgšanu (4)

            2. pants
            Savienības vārdā tiek apstiprinātas šim lēmumam pievienotās deklarācijas.

            3. pants
            Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā parakstīt nolīgumu.

            4. pants
            Šis lēmums stājas spēkā tā pieņemšanas dienā.

            Briselē, 2019. gada 22. janvārī

                  Padomes vārdā –

                  priekšsēdētājs

               E.O. TEODOROVICI

            (1)  Eiropas Parlamenta un Padomes Regula (ES) 2016/1624 (2016. gada 14. septembris) par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr. 863/2007, Padomes Regulu (EK) Nr. 2007/2004 un Padomes Lēmumu 2005/267/EK (OV L 251, 16.9.2016., 1. lpp.).

            (2)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

            (3)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

            (4)  Nolīguma tekstu publicēs kopā ar lēmumu par tā noslēgšanu.

            PIELIKUMS

                  KOPĪGĀ DEKLARĀCIJA PAR 2. PANTA B) PUNKTU
                  Puses ņem vērā, ka Eiropas Robežu un krasta apsardzes aģentūra palīdzēs Serbijas Republikai efektīvi kontrolēt savu robežu ar jebkuru valsti, kas nav Eiropas Savienības dalībniece, izmantojot citus līdzekļus, kuri nav Eiropas Robežu un krasta apsardzes vienību, kam ir īstenošanas pilnvaras, izvietošana.

                  KOPĪGĀ DEKLARĀCIJA PAR TERITORIJU STATUSU UN DELIMITĀCIJU
                  Ne šis nolīgums, ne arī darbības, ko veikušas Puses, vai kas veiktas to vārdā, tostarp operatīvo plānu izstrādāšana vai līdzdalība pārrobežu sadarbībā, nekādā veidā neietekmē Serbijas teritorijas un Eiropas Savienības dalībvalstu statusu un delimitāciju saskaņā ar starptautiskajiem tiesību aktiem.

                  KOPĪGĀ DEKLARĀCIJA ATTIECĪBĀ UZ ISLANDI, NORVĒĢIJU, ŠVEICI UN LIHTENŠTEINU
                  Puses ņem vērā ciešās attiecības starp Eiropas Savienību un Norvēģiju, Islandi, Šveici un Lihtenšteinu, jo īpaši ņemot vērā 1999. gada 18. maija un 2004. gada 26. oktobra nolīgumus par minēto valstu asociēšanu Šengenas acquis īstenošanā, piemērošanā un pilnveidošanā.
                  Šādos apstākļos ir vēlams, ka Norvēģijas, Islandes, Šveices un Lihtenšteinas iestādes, no vienas puses, un Serbijas Republika, no otras puses, nekavējoties noslēdz divpusējus nolīgumus par darbībām, ko Serbijas Republikā veic Eiropas Robežu un krasta apsardzes aģentūra, ar tādiem pašiem nosacījumiem kā šajā nolīgumā.